Ditiro 26 | Beibele Inthaneteng | Phetolelo ya Lefase le Lefsa
26 Agaripa+ a re go Paulo: “O dumeletšwe go ipolelela.” Ke moka Paulo a otlolla seatla sa gagwe+ gomme a itwela ka gore:+ 2 “Kgoši Agaripa, ke ikwa ke thabile gore ke itwela pele ga gago letšatšing le mabapi le dilo ka moka tšeo ke latofatšwago+ ka tšona ke Bajuda, 3 kudukudu ka ge o le setsebi sa metlwae+ ka moka gotee le dikganetšano tša Bajuda. Ka gona, ke go kgopela gore o nkwe ka go se fele pelo. 4 “Ka kgonthe, mokgwa wo ke o phetšego+ wa go tloga bofseng bja ka go iša pele ke le gare ga batho ba gešo le Jerusalema, o tsebja gabotse ke Bajuda ka moka 5 bao pele ba bego ba tlwaelane le nna, ge e ba ba rata go nea bohlatse, gore ke phetše ke le Mofarisei+ go ya ka sehlopha sa bodumedi+ sa mohuta wa rena wa borapedi. 6 Bjale ka baka la kholofelo+ ya kholofetšo+ yeo e ilego ya dirwa ke Modimo go borakgolokhukhu ba rena ke eme mo ke bileditšwe kahlolo; 7 mola meloko ya rena e lesomepedi e holofetše go fihlelela phethagalong ya kholofetšo ye ka go mo direla tirelo e kgethwa ka mo go tseneletšego bošego le mosegare.+ Wena kgoši, ke latofatšwa+ ke Bajuda mabapi le kholofelo ye. 8 “Ke ka baka la’ng le tšea e le mo go sa dumelegego gore Modimo a ka tsoša bahu?+ 9 Nna ka noši ke be ke kgodišegile gore ke swanetše go dira ditiro tše dintši tša go ganetša leina la Jesu wa Monatsaretha. 10 Ge e le gabotse se ke seo ke ilego ka se dira Jerusalema, gomme ba bantši ba bakgethwa ka ba tswalelela dikgolegong,+ ka ge ke be ke neilwe matla ke baperisita ba bagolo;+ ge ba be ba tlo bolawa, ke ile ka thekga seo. 11 Le gona ka go ba otla gantši disinagogeng tšohle,+ ke ile ka leka go ba gapeletša go hlanoga; ka ge ke be ke ba galefetše o šoro, ke ile ka fihla bokgoleng bja go ba tlaiša gaešita le metseng e mengwe ya ka ntle. 12 “Gare ga maiteko a, ge ke be ke le leetong la go ya Damaseko+ ke neilwe matla e bile ke romilwe ke baperisita ba bagolo, 13 wena kgoši ge ke le tseleng mosegare wa sekgalela, ka bona seetša se se fetago sa go phadima ga letšatši se gadima go tšwa legodimong go ntikologa le go dikologa bao ke sepelago le bona.+ 14 Ge ka moka ga rena re wetše fase, ka kwa lentšu le bolela le nna ka leleme la Seheberu le re: ‘Saulo, Saulo, o ntlhomaretše’ng? Go tšwela pele o ngangabala go etša seruiwa seo se ragago seotledi,* go tla go gobatša.’+ 15 Eupša ka re: ‘Ke wena mang Morena?’ Ke moka Morena a re: ‘Ke nna Jesu yo o mo hlomerego.+ 16 Lega go le bjalo tsoga o eme ka dinao.+ Ke ka lona lebaka le ke iponagaditšego go wena, e le gore ke go kgethe go ba mohlanka le hlatse+ ya dilo tšeo o di bonego gotee le tšeo ke tlago go go bontšha tšona mabapi le nna; 17 ge ke go hlakodiša bathong ba le ditšhabeng, e lego bao ke go romelago go bona,+ 18 gore o bule mahlo a bona,+ go ba tloša leswiswing+ go ba retollela seetšeng+ le go ba tloša matleng a Sathane+ go ba iša go Modimo, e le gore ba hwetše tebalelo ya dibe+ le bohwa+ gare ga bao ba kgethagaditšwego+ ka go ntumela ga bona.’ 19 “Ka baka leo, Kgoši Agaripa, ga se ka hlokomologa pono yeo ya legodimo,+ 20 eupša ke ile ka iša molaetša go bao ba lego Damaseko+ pele, ka morago ka o iša go bao ba lego Jerusalema,+ nageng ka moka ya Judea le ditšhabeng,+ wa gore ba swanetše go itshola, ke moka ba retologele go Modimo ka mediro yeo e swanelago boitsholo.+ 21 Ke ka baka leo Bajuda ba ilego ba ntshwara ka tempeleng gomme ba leka go mpolaya ka sehlogo.+ 22 Lega go le bjalo, ka ge ke hweditše thušo+ e tšwago go Modimo, ke tšwela pele go fihlela letšatšing le ke nea bohlatse go ba banyenyane gotee le ba bagolo, ke sa bolele selo ntle le dilo tšeo Baporofeta+ gotee le Moshe+ ba boletšego gore di tla direga, 23 gore Kriste o be a tla tlaišega,+ gomme ka ge e le wa pele go tsošwa bahung,+ o be a tla phatlalatša seetša+ bathong ba gotee le ditšhabeng.”+ 24 Bjale ge a be a dutše a bolela dilo tše e le ge a itwela, Fesito o ile a bolela ka lentšu le le hlabošago a re: “O a gafa+ Paulo! O gafišwa ke thuto e kgolo!” 25 Eupša Paulo a re: “Ga ke gafe Mohlomphegi Fesito, eupša ke bolela mantšu a therešo le a go hlaphogelwa monaganong. 26 Ge e le gabotse, kgoši ye ke bolelago le yona ka tokologo ya polelo e tseba gabotse ka dilo tše; gobane ke kgodišegile gore ga go le setee sa dilo tše seo e sa se elego hloko, gobane selo se ga se sa dirwa kutamong.+ 27 Na wena Kgoši Agaripa o dumela Baporofeta? Ke a tseba gore o a ba dumela.”+ 28 Eupša Agaripa a re go Paulo: “Ka nako e kopana o tla nkgodiša gore ke be Mokriste.” 29 Ke moka Paulo a re: “Ke rapela Modimo gore go sa šetšwe gore ke ka nako e kopana goba ka nako e telele, e sego wena feela eupša le bohle bao ba nkwago lehono, le be batho ba go swana le nna, feela le se ditlemong tše tša kgolego.” 30 Ka gona kgoši ya ema, gwa ema le mmuši, Berenike gotee le batho bao ba bego ba dutše le bona. 31 Eupša ge ba tloga ba boledišana ba re: “Motho yo ga a dire selo seo se swanelwago ke lehu+ goba ditlemo tša kgolego.” 32 Godimo ga moo, Agaripa a re go Fesito: “Monna yo a ka be a lokolotšwe ge nkabe a sa ka a ipiletša+ go Kesara.”
^ Seotledi ke patla yeo e nago le ntlhana yeo e dirišetšwago go gapa diruiwa.